37
Alem nya Josef leeme no
1 Jekob lene ndi nyi nde jolo no, go ndi nyi Kenan. 2 Ntoora nnyo mi li bade Jekob mi a.
Josef jolo mmonjangkun no ma kang elku a nnya ebal, á jo jene toono abonanyehn, bo jo le atohkondi, abon ba nlum ba Bilha, a ba Jilpa akal ndea bo. Josef jo ba tooro asabsab nsol nya abonanyehn jo kono ellimi.
3 Ana jolo o, Isreel nde, Josef wo jo ga-e kor sehnge abon ebe bako nlum, tibre Josef bo jele ka-e ngare nyi á ma kul; Owo wahnge á jahme ekpawobo ji jolo anyono anyono ka-e. 4 Eji abonanyehn sebe kahn re Josef wo jo ga kor nde ebo sehnge bo kpee, bo ko-e ekv, bo joom kpe bung a ne yebe yebe.
5 Josef kehm leeme nlem tooro tong abonanyehn, bo kpe-e ko na ekv budu. 6 Á kehm tongo bo re, &lt;&lt;Wuungen atung wahn wuk nlem nyi n leeme no. 7 E jolen go emahng jo gba agan nkohl, tvtv ngan nyˈnyame kehm mehle yiimi nsunsu, agan nya nyahne kehm bake ba yiimi sennge nyˈnyame kak, fere gong ka nyˈnyame.&gt;&gt;
8 Abonanyehn kehm-e tongo re, &lt;Anv, a kpˈtiri re wo wo bahke jolo ntul ewahr-a? Wo bahke lohko jo fil-ra? Bo kpe-e jo ko na ekv budu tib go nlem nyia nyi á lake bo, a ji á tongo bo.
9 Josef kehm kpe leeme nlem nyehko tong abonanyehn re, &lt;&lt;Wuungen atung, me n kpe leeme nlem nyehka, anv jolo re njul a ebareka, go ewubu elonlo ajehng gongo ka-m.&gt;&gt;
10 Eji á tongo nde, fere tob tong abonanyehn, nde kehm-e nyame, fere tong-e re, &lt;&lt;Nlem nyi a ma leeme a, lohngo renan? Anv, nne a me, go abonane bahke bake ba gong go ndi ka-a?&gt;&gt; 11 Josef kpe sahb lˈli na abonanyehn ala, wo nde kuuru ejum ajehng ajehng go ege atahng.
Abonanyehn Josef, rodo Josef gungu
12 Ngare nyia abonanyehn ebrod atohkondi ndea bo song kehme bo nsol alehke kaa kohlo Sekem, 13 Isreel kehm tongo Josef re, &lt;&lt;A kpˈkahne re abonane kpi atohkondi kpur kohlo go Sekem. Ba, me n tum-a tv bo.&gt;&gt;
Á kehm faange re, &lt;&lt;Ebnob sehng.&gt;&gt;
14 Isreel kehm-e tongo re, &lt;&lt;Song wo song nyehn abonane joare bo baa go efel, afi atohkondi nyaa tob li nseenge, wo feere ba tong-m.&gt;&gt; Owo Isreel kehm-e tumu, á mehl o edamme ji Hebron asongo.
Eji Josef rehnge go Sekem, 15 nne awohng kehm-e nyehne á kpˈdaale yannge go elka emahng, nne noo kehm-e bahbe re, &lt;&lt;Jenji a kpˈsebe?&gt;&gt;
16 Á kehm-e faange re, &lt;&lt;N kpi abonanee kpur. A bahk-m ma tib edi ji bo li no kpˈkpuru atohkondi eboa?&gt;&gt;
17 Nne noo kehm-e faange re, &lt;&lt;Bob mehl ao, n jo wuku eji bo jo bung re, &lt;E tahmen go Dotan.&gt;&gt;&gt;
Owo Josef kehm tahme jo seb abonanyehn asongo, song nyehn bo kohlo go Dotan. 18 Eji bo sa nyehn-e go fee, re á kehm ba rehng o eji bo, bob toobo ana bo bahk-e wulu.
19 Bo jo bungu tong atemtem re, &lt;&lt;Nyehn monleeme alem ga kpˈbake!&gt;&gt; 20 Nong wahr wulen ye ro kak ekpabingi ajehng a, fere bung re ebi nnyam nyi me-e li, wahr kehm nyehne ana ji alem enye bahke jolo.
21 Eji Ruben wuku ano, á sebe re a á tahr-e yehke go ebo abo, á tongo bo re, &lt;&lt;Nong wahr ki-e wul.&gt;&gt; 22 Kana faade alung amehng amehng, roon na ye kak ekpabingi a elka emahng, kana lak ye ebo abehng abehng. Ruben bungu jia re á tahr-e go ebo abo, feere a ne song ka nde.
23 Eji Josef ma rehng goji abonanyehn, bo kehm-e yehke ekpawobo eje ji jolo anyono anyono ji á kake no, 24 bo kehm-e rodo ro kak ekpabingi, ekpabingi jolo nnehme nehme, alahb jolem.
25 Eji bo ji no jo li nsol alehke, bo kehm nyehne ellong anebe Ismeel ba lohng go Giled, kun go ebo akamel kpˈbake, akamel solo nsol are, ana akehng ma kpo yebe abehne, a ajoobo akehng eltaame ma kpo lim ane nob ayam, a alahb eti esˈsvv ma lohng eti ji bo kpo lung re Merr, bo jo tahm go Ijib.
26 Juda kehm tongo abonanyehn re, &lt;&lt;Anv nsehng anyii e bahke lehke, e lˈwul mmonannee ewahre fere bulu alung eme? 27 Nong wahr gungen na ye ka anebe Ismeel, wahr kiin ye abo lak, gana ye mmonannee ewahre wo, e kpi alung amehng.&gt;&gt;Abonanyehn soro taame.
28 Eji anebe Ismeel ba lohng go Midia ba jo jen are ba no, abonanyehn kehm tohngo Josef yehke go ekpabingi jio, fere rod-e gungu anebe Ismeel go akpohko asilva eltahl, ane bao rod-e tahm a ne go Ijib.
29 Eji Ruben feere no song kpur go ekpabingi jio, Josef o kpeem jol, á yare elne nsol nyi á kake no. 30 Ruben kehm jeke goji abonanyehn kehm song bung re, &lt;&lt;Mmon njangkun noo o kpeem li, anv gan wo m bahke jeke?&gt;&gt;
31 Bo kehm wulu mmombul, fere rod ekpawobo Josef behde go alung mao. 32 Bo kehm rodo ekpawobo anyono anyono song tib ndea bo, fere tong-e re, &lt;&lt;Wahr ebnyehn ekpawobo jia. Feede wo nyehn joare ekpawobo mmon ewa ji.&gt;&gt;
33 Á kehm liingi soro bung re, ekpawobo mmon ewame ji. Ebi nnyam me-e li. Josef bo me-e lohko jaake arohko arohko. 34 Owo Jekob kehm yare nsol nyi á kake no, fere kak anyake nsol, noongo elkv mmon ewe afung tvv. 35 Abon ebe kpee, ba nlum a ba nkal ba re bo ba kak-e eltim, á ten fere bung re, &lt;&lt;Eˈee, m bahke soro asi noongo elkv tete n yel elahm toono mmon ewame.&gt;&gt; Jekob soro na asi jo ling mmon ewe.
36 Eji ma jol ano, anebe Media rodo Josef gungu Potifa, ji jolo ntubesi awohng go ellong atubesi abalimeltum Fero. Potifa wo jolo ntubesi ababˈbaabe.