21
Ana bo jele Aisik
1 Jehova tibi Sara egburu ndon ana á bungu no, á limi ka Sara ana á nyame no. 2 Sara kehm sake ela jel mmon no nlum ka Ebraham, go ngare nyˈnehm nyi Esowo nyame no tong-e, ngare nyio Ebraham ebkul. 3 Ebraham gungu mmon no Sara jele no ka-e mbing re Aisik. 4 Eji Aisik mmon ewe ma kang nfung enehkeni, Ebraham kehm-e yehke nrur ana Esowo tong-e no. 5 Ebraham kange nnya atahl alon ngare nyi Sara jele Aisik mmon ewe ka-e.
6 Sara kehm bungu re, &lt;&lt;Esowo ma-m kak asol go nnyo, nne awohng awohng no lˈwuk bade ejum jia á bahke tob tob-m elwolo.&gt;&gt; 7 Á kpe bung re, &lt;&lt;Nne awoo jol tongo Ebraham re, Sara bahke yabe abon? Wo ga, me n jel mmon ka-e eji á ma kul.&gt;&gt;
Ana Ebraham kame Hagar a Ismeel
8 Aisik mmon ewe kehm gbale fere kimi abel. Efung bˈnehm bi mmon kimi abel, Ebraham limi egburu elkak. 9 Ismeel mmon no Hagar nnea Ijib jele no ka Ebraham, jo nyoko Aisik,* Sara kehm nyehne, 10 owo Sara kehm tongo Ebraham re, &lt;&lt;Kam nju a nnenkal noa a mmon ewe, tibre mmon a nju a nnenkal noa, nehm tiki jol nlehkelkv semme a Aisik mmon ewame.
11 Ejum jia gbiingi Ebraham sehng tib esi mmon ewe Ismeel. 12 Owo Esowo kehm tongo Ebraham re, &lt;&lt;Ka taame ejum jia bada mmon noa, a njua nlokeltum ewa gbiing-a, wuungu Sara nkal ewa atung go ejum ajehng ajehng ji á kpa-a tongo, tibre go abon ba Aisik wo etˈtohngo eja bahke lohngo. 13 M bahke koko mmona njua nnenkal noo lim ejahbe, tibre ye fvfo mmon ewa wo.&gt;&gt;
14 Toono efung, efungfu behrebehre, Ebraham kehm rodo nsol alehke, a ekpˈkpuk alahb ji bo ko ngunyam lim song ka Hagar. Á kehm rodo nsol nyio kunu Hagar go akpakebahk, kehm-e tumu a mmon re bo song. Á kehm mehle eje tahm song kehme eldaale go elka emahng ni Beerseba.
15 Eji alahb ma mal go ekpˈpuk, á kehm rodo mmon noo song bum go mmonnahb eti. 16 Á kehm tahme song ji eje kpidikpidi, tahm edi ji á ji no rehng edi ji mmon jolo no, li ana nne bahke ma ro eltal rehng, á bungu re, &lt;&lt;N nehm ma ji o nyehn ana mmon noa bahke kpoko.&gt;&gt; Ana á song ji kohlo o, á jo lingi wulu wulu wulu.
17 Esowo kehm wuku mmon noo kpˈlingi, enjel nyi Esowo kehm sake go ero lung Hagar, kehm bungu tong-e re, &lt;&lt;Hagar nfem anyii? Ka kpe fahl; Esowo ebwuk eling mmon noo, edi ji á nong o. 18 Song mehl mmon noo yiimi, wo jabbe go ebo, tibre m bahk-e koko lim egburu ejahbe.&gt;&gt;
19 Esowo kehm-e lennge amahr, á soro nyehn elbing alahb. Á song tuk alahb rurur go ekpˈkpuk, song ka mmon, á wo.
20 Esowo jolo a mmon noo eji á jo gbal. Á lene go elka emahng, á jolo nne no jo ta mban. 21 Ana á lene o elka emahng ni Paran, nnyehn song ko nkal go Ijib ba ka-e.
Ebraham limi egbanngalung a Abimelek, go Beerseba
22 Ngare nyio Abimelek, a Fikol ji ntubesia nsoja enye kehm tongo Ebraham re, &lt;&lt;Esowo li a na go ejum ajehng ajehng ji a ma lim. 23 Tir tong-m go esamahr Esowo re, a nehm nehmem go mbang anyehng anyehng, afii jol abon ebame, afii etˈtohngo ejame. Tib-m nnoobo eljini, wo tob tib ejahbe ji a lene a ana njenne, elkohn ana ni m ma-a tib.
24 Ebraham kehm bungu re, &lt;&lt;Me n taame, m bahke tiri.&gt;&gt;
25 Ebraham kehm tooro tong Abimelek bade elbing alahb ni alokeltum ebe ma taare. 26 Abimelek kehm bungu re, &lt;&lt;N nehme kahn nne no ma lim ejum jia. Wo m-e a ka tong, lela wo n kpˈwuku na.&gt;&gt;
27 Owo Ebraham kehm koko ejoro, a efong ba ka Abimelek, bo ane abal abal kehm tiri lim egbanngalung atemtem. 28 Ebraham yehke nkala njoro na esehma nyi nse bum eje eje go ellong atohkondi enye, 29 Abimelek kehm bahbe Ebraham re, &lt;&lt;Nkal a njoro esehma nyi nse nyi a ma yehke bum eje eje lohngo renan?&gt;&gt;
30 Á kehm faange re, &lt;&lt;Ko nkala njoro nyia na esehma nyi nse go egame ebo, jol ntianse re, me wo rahme elbing alahb nia.&gt;&gt;
31 Owo wahnge edi jio bo jo lung re Beerseba†, tibre edi jio wo, aneblum abal baa lim egbanngalung.
32 Eji bo limi egbanngalung jio o Beerseba mal, Abimelek, a Fikol ji ntubesia nsoja enye, kehm feere kehnge go ndi nyi anebe Filista. 33 Ebraham bahme elrahn eti ni bo kpo lung re tamaris go Beerseba, edi jio wo, á jo lung mbing nyi Jehova, ye ji li Esowo bi li njinanjini. 34 Ebraham kange gbalee go ndi nyi anebe Filista.
* 21:9 Tohko jol ano Ismeel jo limi mbene † 21:31 Betseba lohngo re, elbing elahb egbanngalung, afii abing alahb asehma