NWER NYI POL NYONO TV
ANEB ERO BA LI GO
EFESUS
1
1 Me Pol wo, ji koro Esowo re me n jol ntiingetib no Kraist Jisos. N kpꞌnyono nwer nyia tv aneb Esowo ba li go Efesus, bo jio ji kpi ekakesehk go eltoono ni bo kpꞌtoono Kraist Jisos. 2 Nong, nnoobo jol a nahne, a elkoono ni lohng goji Esowo Nso ejahre, a Jisos Kraist Ntul ewahre.
Elfuulu ni lohng goji Kraist
3 Nong, wahr tehken Esowo bi li nde no Jisos Kraist Ntul ewahre, bi ma-r fuulu elkohn elfuulu anehng anehng ni etohko, ni li go adi nya li go ejahbetul Esowo, tib eji e li ajehng a Kraist. 4 Esowo tohk-r yehke, njini kehm jolo,* tib eji á yehke Kraist,† eji e lꞌjol ejahre ejahre, kꞌli ebi ajehng ajehng go ege esamahr. Go ege elkoro wo, 5 á toob-r mahne mahne bum elne, eji e lꞌjol abon ebe sehng goji Jisos Kraist.‡ Ano wo kor-e no, owo wahnge á limi ano, 6 eji bo lꞌtehk ellub ni nnoobo enye nyi á yar-r no, eji á ka-r akor-m mmon ewe.
7 Alung eme ma wahnge Esowo ma-r fak yake, fere tahm ka-r go egahre abiafem,§ ma kpꞌtibi afang nya nnoobo enye, 8 nyi á ma gare ka-r, ma rur wꞌwohng, nyi li elkahne, a ngbere,* 9 eji á ma lim re, wahr kahn ntir atahng enye nyi á behre no.† Ano wo kor-e no, á kehm tiri re, 10 ngare lꞌbiingi, á bahke gohro lim ejum ajehng ajehng sehng goji Jisos Kraist. Owo á bahke koko nsol kpee nyi li go elbung, a nyi li go ndi, ba fadde edi ajehng go elwo ni Kraist.
11 Eji e li ajehng a Kraist, owo wahnge e ma bel ejum elehke elkv,‡ wahr ji bo yehk-r wuku wuku jang jang ana Esowo toobo no, ye ji kpo lim nsol mal kpee, ana á tiri no go ege eltim, 12 eji elkpin enahre lꞌjo tehk ellub ene, wahr jia ji gbo mbang jo kunu Kraist ekpu.
13 Eji ń li ajehng a ne, ano wo wahnge Esowo ma-n kak elliingi ene ngare nyi ń wuku alum nya etingitingi, nya li nnoobo etib bi eltahre enahne, fere taame tv Kraist. Elliingi nio ni li Etingi Etohko ji á nyame no, 14 ji á ko, bom-r esi, tib go ejum ji e bahke lehke elkv, tete ngare rehng nyi á bahk-r fake yake,§ wahr ji li ane ebe ba á ma-r gunu re wahr jo tehk ellub ene.
Ero bi Pol kake no
15 Eji m ma wuk bade eltaame ni ń kpꞌtaame tv Ntul a Jisos, fere wuk bade ana aneb Esowo kpee kpo kor-n,* 16 n tikem rahke Esowo saam akake tib wahn. Ero ebame bi n kpꞌkake ka-n, n kpꞌkake re,
17 Esowo bi Jisos Kraist Ntul ewahre, bi li nde no kpi ellub, ka-n etohko ji elkahne, a ji bahke lennge Esowo ka-n, eji ń lꞌkahn-e. 18 N kpꞌkake ero re, ntim enyahne lennge, a amahr enyahne, eji ń lꞌkahn ekunukpu ji Esowo ka-n no ngare nyi á lung-n no, fere kahn afang nya ellub ni nsol elehke elkv enye kpi no, nyi ane ebe bahke bele, 19 fere kahn egburu nsahm enye nyi nne lꞌkꞌma ko gare, nyi wob-r go egahre atahng, wahr jia ji ma taame. Nsahm nyꞌnehm nyi li nsahm 20 nyi á ko, nyahme Kraist go elkv, fere rod-e jehke go ege eboblum go ejahbetul. 21 Kraist wo ga gbal sehnge atul kpee, a atubesi, a abafiladi, go nne awohng awohng no kpi nsahm.† Mbing enye nyi ga gbal sehnge mbing anyehng anyehng go eying jia, a ji kpꞌbake. 22 Esowo ebyake nsol kpee kak-e go elwo,‡ fere lim-e re, á jol ntubesi no aneb ero, fere jo fili ejum ajehng ajehng. 23 Aneb ero ba li ngubjing nyi Kraist,§ ba m-e lim re, á biingi go nseenga nseenge, ye ji wahnge nsol kpee ma jol go nseenga nseenge.
* 1:4 Jon 15:16 † 1:4 Rom 8:29 ‡ 1:5 Jon 1:12 § 1:7 Kol 1:14 * 1:8 1 Kor 1:5 † 1:9 Ef 3:3-9 ‡ 1:11 Rom 4:13 § 1:14 2 Kor 1:22; 5:6 * 1:15 Kol 1:4 † 1:21 Kol 2:10 ‡ 1:22 Mat 28:18 § 1:23 1 Kor 12:27