16
Samuel kake Devid Akehng Go Esi Bob-e etul
1 Jehova kehm tongo Samuel re, &lt;&lt;Bahke kange renan ji a bahke lingi Sol, eji m me-e ten re á kˈkpe jol ntul no anebe Isreel? Kak akehng rur go ega ntang, wo mehl song, m bahk-a tumu tv Jese ji Betlehem, me n yehke mmon ewe awohng no nlum re á jol ntul.&gt;&gt;
2 Wo Samuel kehm bungu re, &lt;&lt;M bahke jeke renan? Sol lˈfere wuk bade ejum jia, á bahk-m wulu.&gt;&gt;
Jehova kehm bungu re, &lt;&lt;Rod mmona nfong no nkal tahm a ne, wo bung re, &lt;M ba re me m ba lim njom ka Jehova.&gt; 3 Tong Jese á tob ba go njom alimi nyio, m bahk-a tibi ji a bahke limi. A bahke kake nne no n lꞌtib-a akehng go esi bob-e etul ka me.&gt;&gt;
4 Samuel limi ana Jehova bungu no. Eji á rehnge go Betlehem, anebkul nfam akahb kahme bo eji bo ba kpir-e. Bo kehm bahbe re, &lt;&lt;A ba go elkoona?&gt;&gt;
5 Samuel kehm faange re, &lt;&lt;Ee, go elkoono wo m ba no. M ba re me m ba lim njom ka Jehova. Yaben elnahne bum ejahne ejahne, wahn toon-m ba go njom alimi.&gt;&gt; Á kehm yabe Jese a abon ebe ba nlum, bum ebo ebo, fere tiingi bo re bo je njom alimi.
6 Bo rehnge kan a me, Samuel nyehne Eliab, á kehm tiri re, &lt;&lt;Etingitingi, Á wo li etingi nne no Jehova me-e kak akehng go esi, ma ba yiimi a, go esamahr bi Jehova.&gt;&gt;
7 Wo Jehova tongo Samuel re, &lt;&lt;Ka tiiri bade elbohngo ene, afi agbal ero enye, tibre ye m me-e ten. Jehova kpehme seenge nsol ana ane kpo seenge. Ane kpo seenge go elbohngo ni alatahk, wo Jehova kpo seenge go eltim.&gt;&gt;
8 Owo Jese kehm lungu Abinadab, tong-e re á sehng go mbuksong mi Samuel, wo Samuel bungu re, &lt;&lt;Jol noa, Jehova we-e ka yehke.&gt;&gt; 9 Jese limi re Sama tob ba sehng, wo Samuel bungu re, &lt;&lt;Jol ye Jehova we-e yehkem.&gt;&gt;
10 Jese limi ano ano abon ebe ba nlum na asehma, bo sehng go esamahr bi Samuel, wo Samuel kehm-e tongo re, &lt;&lt;Jehova ka yehke nne awohng awohng go ebo ellong.&gt;&gt; 11 Owo á bahbe Jese re, &lt;&lt;A wo li abon ba nlum ba a kpi no kpeea?&gt;&gt;
Jese kehm faange re, &lt;&lt;Ebsa mmonkahla, á kpi ejoro kpur.&gt;&gt;
Samuel re, &lt;&lt;Tumen tv-e, wahr nehm tiki ji ndi tete á ba rehng a.&gt;&gt;
12 Owo á kehm tumu bo song ko Jese ba a ne. Á jolo biki biki fere bel elbohngo ni nno, á gbo ejangkun. Jehova kehm bungu re, &lt;&lt;Nne noo wo a, mehl wo kak-e akehng go esi.&gt;&gt;
13 Owo Samuel kehm rodo ntang yaange akehng kak-e go esi go esamahr abonanyehn ba nlum. Bomo efung bio asongo etohko ji Jehova kehm bake goji Devid a nsahm a nsahm. Samuel soro mehl tahm go Rama.
Devid jo loko Sol
14 Ngare nyia Etohko ji Jehova ebyake Sol abo, ebi etohko ji lohng goji Jehova ji kpo gbiing-e.
15 Alokeltum ba Sol kehm tongo Sol re, &lt;&lt;Nyehn ana ebi etohko ma lohng goji Esowo ba kehm-a elgbiingi. 16 Nong nsoo ewahre tong alokeltum ebe bo seb nne no bahke ma kub egehmegehme. Á bahke jo kub ngare nyi ebi etohko lꞌlohng goji Esowo ba a na, bahk-a tele.&gt;&gt;
17 Owo Sol kehm tongo alokeltum ebe re, &lt;&lt;Seben nne no kpo mal elkubu egehmegehme, wahn ko-e ba ka-m.
18 Nlokeltum awohng go ellong abalokeltum kehm faange re, &lt;&lt;Me n nyehn mmon no nlum no Jese ji Betlehem, ye ji kpꞌkahne ana bo kpo kub egehmegehme nobnob. Á li nne no kpi etahne eltim, a li ntakuru. Á kpo bung nobnob, á li nne no gbo ejangkun. Jehova li a ne.&gt;&gt;
19 Owo Sol kehm tumu atiingi etib tv Jese fere bung re, &lt;&lt;Tum Devid mmon ewa no nlum tv-m, ye ji kpo kpur ejoro. 20 Owo Jese kehm rodo mbvankang, gbad-e nsol alehke, a eyahbmahm ji bo ko ngunyam lim, ji amahm ma rur, a mmombul baange, kehm tumu bo a Devid mmon ewe no nlum tv Sol.
21 Devid kehm bake goji Sol, ba jol nlokeltum ewe. Á jo koro Sol s'sehng. Devid woomo go ellong ane ba jo fili nsol ebta enye. 22 Owo Sol kehm tumu ellum tv Jese re, &lt;&lt;Yake Devid, á samme sa jo lim eltum aname, tibre á ma-m kor s'sehng.&gt;&gt;
23 Ngare anyehng anyehng nyi ebi etohko lꞌlohng goji Esowo ba yel Sol, Devid bahke rodo egehmegehme soro kehme elkubu, Sol bahke naange, fere jol nobnob, ebi etohko bahk-e yake.